છાવણીના આછા અજવાળાથી છેક અંધારું થયું ત્યાં સુધી બંને પીતા રહ્યા. રાતના અંધારામાં તોસિયા લાઇબરમેન નામની એક સ્ત્રી કેદીના કંઠે ગવાતા જર્મન સંગીતજ્ઞ બ્રહ્મ્સનાં ‘હાલરડાં’ સાંભળી-સાંભળીને સ્ત્રીઓની છાવણી શાંત પડી ગઈ હતી. પુરૂષો અને સ્ત્રીઓની છાવણીઓની બરાબર વચ્ચેની જગ્યામાં બંને મહારથીઓ બેઠા હતા. તેમનાં પેટમાં ભઠ્ઠી જેવી આગ સળગી રહી હતી. આટલી શરાબ પેટમાં પધરાવ્યા પછી પણ તેમની મિત્રતામાં જરા પણ નીકટતા આવી ન હતી. બરાબર યોગ્ય સમય જોઈને, વચ્ચે પડેલા ટેબલ તરફ લાંબો થઈને ઓસ્કર એમોન તરફ ઝૂક્યો, અને મનમાં શેતાન જેવી લુચ્ચાઈ ભરીને એમોનને પોતાની જાતને અંકુશમાં રાખવા માટે સમજાવવા લાગ્યો.